
Относно: Инвестиционно предложение (ИП): „Корекция на р. Бели Осъм и изграждане на зони за обществено ползване в участъка от моста при „Витекс“ до мост при Централен кооперативен пазар, гр. Троян“

УВАЖАЕМА ГОСПОЖО МИХАЙЛОВА,

Приемаме представената от Вас документация като информиране на компетентния орган по околна среда по чл. 95, ал. 1 от Закона за опазване на околната среда (обн. ДВ бр. 91/25.09.2002 г.) и чл. 4, ал. 1 от Наредбата за условията и реда за извършване на оценка на въздействие върху околната среда (Наредба за ОВОС, обн. ДВ бр. 25/18.03.2003 г.), и като уведомление по чл. 10, ал. 1 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредба за ОС, обн. ДВ бр.73/ 11.09.2007 г.). 
На основание чл. 5 от Наредбата за ОВОС и във връзка с чл. 40, ал. 2 от Наредбата за ОС, въз основа на представената информация Ви уведомяваме, че:

I. По отношение на изискванията за оценка на въздействието върху околната среда (ОВОС) на инвестиционни предложения по глава шеста, раздел III от ЗООС:
Община Троян е възложител на ИП: „Интегрирано териториално развитие на река Осъм и нейните притоци“, завършило с Решение № ПН 24 ПР/2025 г. на РИОСВ - Плевен. Разглежданото уведомление за ИП: „Корекция на река Бели Осъм и изграждане на зони за обществено ползване в участъка от моста при „Витекс“ до мост при Централен кооперативен пазар, гр.Троян“, представлява изменение и разширение на цитираното ИП, като са конкретизирани за изпълнение следните проектни идеи/ дейности:
- Дейност 1: Корекция на р. Бели Осъм, в участъци от мост при „Витекс“ до мост при „Централен кооперативен пазар“, попадащи в поземлени имоти (ПИ) с идентификатори 73198.506.425, 73198.505.510, 73198.505.509, 73198.505.503 по КККР на гр. Троян.
- Дейност 2: Изграждане/обособяване на крайбрежна алея и зони за отдих по десния бряг на р. Бели Осъм в участък от мост при „Витекс“ до мост при „Централен кооперативен пазар“, изграждане на площадка за игра на деца и осъвременяване на зона за отдих на левия бряг на р. Бели Осъм до въжен мост при „Дъскотина“, в ПИ с идентифика-тори 73198.502.296, 73198.502.326, 73198.505.510, 73198.506.425, 73198.502.482, 73198.502.432, 73198.502.487, 73198.502.403 по КККР на гр. Троян.
Описаните поземлени имоти, предмет на ИП, са общинска и държавна собственост.  С Решение № 553/20.08.2025 г. на Министерски съвет е учредено право на строеж върху ПИ с идентификатори 73198.506.425, 73198.505.510 на Община Троян. 
Предвидените с ИП дейности ще се реализират в четири зони на десния бряг и в една зона на левия бряг на реката, с обща дължина около 1200 м. Общата площ на терена в обхвата на ИП, извън водната повърхност, е приблизително 23650 м2. Зони 1 и 2 обхващат коригирани в миналото участъци от реката, в близост до Градската градина. В зони 3 и 4 се предвиждат корекция и укрепване на речния бряг с преобладаващо зелени мерки, в т.ч. почистване, озеленяване и частично благоустрояване. Зона 5 е съществуващо парково пространство, в което ще се извърши реконструкция на съществуващата настилка, изграждане на нова детска площадка и др.

Зона 1 е в участъка между моста при „Централен кооперативен пазар“ и пешеходния мост към централния площад, като част от укрепващата стена е разрушена. В зоната е предвиден амфитеатър и пластична каскада със стълби. Редовете на амфитеатъра, както и нивата на пластичната каскада са с лица от габиони, а стълбищата и платформата на амфитеатъра са изпълнени с настилка от клинкер. Обезопасяването на подпорните стени и стълбите в зоната е предвидено да се осъществи от стоманени парапети. Каскадата на пет нива, разположена южно на амфитеатъра, ще е структурирана като система от подпорни стени (габиони) в комбинация с озеленени тревни ивици. Предвидено е стълбището, разделящо по диагонал каскадата, да бъде изпълнено с настилка и прилежащи подпорни стени. Съществуващата подпорна стена към реката, ще бъде оформена с габионен фурнир и обезопасена с парапет. В южния участък на Зона 1, от стоманобетон ще бъде изграден разрушеният участък от подпорната стена, който ще продължи и в началото на Зона 2. Амфитеатърът и каскадата в зоната ще бъдат осветени посредством стълбове с прожектори, разположени на нивото на градината. Площта на зоната е 2 270 м2.

Зона 2 обхваща участъка между пешеходния мост към централния площад и моста по ул. Захари Стоянов. Предвидено е благоустрояване на зоната, в т.ч. алеи с циментови бордюри и плочи, каскадни озеленени подпорни стени от сглобяеми елементи, стоманобе- тонови подпорни стени, укрепване на брега чрез фабрично произведени стоманобетонови елементи, тип цветарници. Площта на зоната е 3 160 м2. Подходът за обновяване включва: 
- пълно запазване геометрията на настоящото положение,
- подмяна на бордюрите с нови, както и подмяна на съществуващи циментови плочи,
- нови фасади на озеленените каскадни стени,
- оформяне на съществуващите стоманобетонни подпорни стени,
- нови рампи, стоманобетонова конструкция, с настилка от клинкерни павета.

Зона 3, с площ 4 990 м2, обхваща участъка между моста по ул. Захари Стоянов и новопроектирания дънен праг, по проект от 2022 г. С ИП се предвижда укрепване на брега чрез заскаляване и откос, оформен с геоклетки, изпълнени с хумус, покрити с биорогозки с подходяща озеленителна смес. Предвид заливаемостта на зоната, алеята, свързана с ул. Г.С.Раковски, е решена с настилка от геоклетки, изпълнени с дребен филц. В зоната се предвижда помпена станция към канализацията на ул. Захари Стоянов и ул. Тодор Петков, която ще се изпълни като капсула от високоплътен полиетилен. Чрез нея ще се предотврати изливане на смесен поток отпадъчни води в реката. Предвиденият в зоната дънен праг е с цел успокояване на хидравличните показатели на реката в този участък, защита на коригираните брегове и защита на гр. Троян от наводнение. Предвидените в ИП дейности по почистване на речното корито включват изкореняване на дървесна и храстовидна растителност, промиване на кореновата система от речна баластра, разриване и прибутване на речна баластра и наноси, съгласно проектното ниво и характерния напречен профил на разглеждания участък. С ИП не се предвижда извозване на наноси/речна баластра извън границите на водното тяло. Не се предвиждат дейности различни от избраните мерки за „сиво зелени“ решения, предмет на ИП.

Зона 4, с площ 9 930 м2, е в участъка между бъдещия дънен праг и моста при „Витекс“. Понастоящем зоната е в естественото си състояние - на спонтанно израснали храсти, дървета и друга растителност. Територията е недостъпна в по-голямата си част. С ИП се предвижда оформяне на речния бряг чрез комбинация от зелени и сивозелени мерки: заскаляване и откос към водата, оформен чрез геоклетки, покрити със затревени биорогозки, както и обособяване на алея. Нивелетата на алеята максимално следва съществуващия терен като надлъжният наклон, с изключение на последния участък, е под 5%. ИП предвижда устройване на кучешка площадка от две части. Предвид на това, че зоната е изцяло заливаема, по алеята не се предвижда разполагане на елементи на градското обзавеждане и на осветителни тела. Осветителните тела ще се разположат по високата част на брега, в близост до ул. Г. С. Раковски.

Зона 5 е ситуирана на левия бряг на реката, в южната му част, и обхваща благоустроения участък между въжения мост „Дъскотина“ и моста при „Витекс“. Тази зона е обособена като самостоятелен, постоянно използван мини парк. Площта на зоната е 3 300 м2. ИП предвижда запазване на геометрията на алеите, подмяна на бордюрите и регенериране на съществуващата асфалтова настилка. В зоната ще бъде изградена нова детска площадка, в северната част на която е ситуирано мини кафе - павилион.

В рамките на ИП ще бъдат поставени три чешми (фонтанки), в зони 1, 3 и 5, които ще се захранят от съществуващи и възстановени отклонения от уличния водопровод.
В обхвата на разработката няма елементи на културно историческото наследство. 

Съгласно становище на БДДР Плевен с изх. № ПУ-01-351-1/22.04.2026 г., наш рег. № АО-1844-4/22.04.2026 г., не се очаква реализацията на ИП: „Корекция на р. Бели Осъм и изграждане на зони за обществено ползване в участъка от моста при „Витекс“ до мост при Централен кооперативен пазар, гр. Троян“ да окаже негативно въздействие върху водите и водните екосистеми, и е допустимо спрямо ПУРБ и ПУРН в Дунавски район за периода 2022 - 2027 г., спрямо Закона за водите и наредбите към него, при спазване на мерките и законовите изисквания, посочени в т. 1.1.5 и т. 2 от становището, в т. ч.:
- изискванията на Глава четвърта от Закона за водите и на Наредбата за ползването на повърхностните води;
- спазване на забраните на чл. 134 и чл. 143, т. 1 от Закона за водите.
Предвидените в разглежданото ИП дейности са в изпълнение на мярка М33-В14а: „Отстраняване на тиня, наноси и на запушвания на речните легла“ и мярка M33-B22a: „Рехабилитация или надграждане на съществуващи защитни стени или диги с допълни-телни елементи на зелена инфраструктура.
Становището на БДДР е публикувано на интернет страница на адрес: https://www.bd-dunav.bg/content/stanovishta-za-dopustimost/.

Описаното ИП попада в обхвата на чл. 93, ал. 1, т. 2 от ЗООС и представлява разширение на инвестиционно предложение самостоятелно попадащо в т. 10, буква м) (доп. ДВ, бр. 12/ 2017 г.) крайбрежна дейност за борба с ерозията и крайбрежни съоръжения, които водят до изменение на бреговата линия, като изграждане на диги, вълноломи и други защитни морски съоръжения, с изключение на ремонт и реконструкция на тези съоръжения и т. 10 буква б) (изм. ДВ, бр. 62/ 2015 г.) за урба-низирано развитие, Приложение № 2 към чл. 93, ал. 1,  т. 1 и т. 2 на Закона за опазване на околната среда (ЗООС) и подлежи на преценяване необходимостта от ОВОС, с компетентен орган РИОСВ - гр. Плевен.

II. По отношение на изискванията за екологична оценка (ЕО) по глава шеста, раздел II от ЗООС:
Реализацията на ИП не е свързана с изработване на нов или изменение на действащ устройствен план (ПУП или ОУП) по реда на Закона за устройство на територията (ЗУТ).   
ИП не попада в обхвата на глава шеста, раздел II от ЗООС и не е необходимо провеждане на процедура за екологична оценка.

III. По отношение на изискванията на чл. 31 от Закона за биологичното разнообразие:
Съгласно чл. 2, ал. 1, т. 1 от Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредба за ОС) инвестиционното предложение „Корекция на р. Бели Осъм и изграждане на зони за обществено ползване в участъка от моста при „Витекс“ до мост при Централен кооперативен пазар, гр. Троян“, подлежи на оценка за съвместимост по реда на глава трета от Наредбата за ОС, чрез процедура по преценяване необходимостта от ОВОС. 
Процедурите се съвместяват по реда на чл. 40 от Наредбата за условията и реда за извършване на оценка на съвместимостта на планове, програми, проекти и инвестиционни предложения с предмета и целите на опазване на защитените зони.
Съгласно чл. 22, ал. 2 от Тарифата за таксите, които се събират в системата на Министерството на околната  среда и водите, приета с ПМС № 136/13.05.2011 г. (ДВ, бр. 39/2011 г.), държавната такса за съвместяване на процедурите е 255,65 € (считано от 01.01.2026 г.).             
Съгласно чл. 30, ал. 1 от същата тарифа, таксите се събират при предявяване на искането за предоставяне на услугата.

ІV. За провеждане на процедура по преценка необходимостта за извършване на ОВОС е необходимо да представите в РИОСВ Плевен:
1. Искане за преценяване необходимостта от ОВОС.
2. Подробно попълнена по всяка точка информация съгласно Приложение № 2 към чл. 6 от Наредба за условията и реда за извършване на ОВОС и информация относно обществения интерес, ако такъв е бил проявен.
	
Във връзка с необходимостта от провеждане на консултации по отношение на степента на значимост на въздействието и риска за човешкото здраве, по чл. 7 от Наредбата за ОВОС, при изготвяне на информация по Приложение № 2 от същата наредба, е необходимо да представите подробна и изчерпателна информация за следното:
- представяне на пълна, изчерпателна и добре онагледена информация за местоположението и точните отстояния от територията на инвестиционното предложение (обекта, дейността) спрямо най - близко разположените обекти, подлежащи на здравна защита по смисъла на § 1, т. 3 от допълнителните разпоредби на НУРИОВОС (жилищни сгради, лечебните заведения, училищата, детските градини и ясли, висшите учебни заведения, спортните обекти, обектите за временно настаняване (хотели, мотели, общежития, почивни домове, ваканционни селища, къмпинги, хижи и др.), места за отдих и развлечения (плувни басейни, плажове и места за къпане, паркове и градини за отдих, вилни зони, атракционни паркове, аквапаркове и др.), както и обектите за производство на храни по § 1, т. 37 от допълнителните разпоредби на Закона за храните, стоковите борси и тържищата за храни. Изясняване на задължителните отстояния до горецитираните обекти, съгласно действащото законодателство;
- онагледяване на информацията с подходящ по мащаб картен, актуален графичен или снимков материал;
- данни за наличие на съществуващи санитарно - охранителни зони на водоизточници и водоснабдителни съоръжения за питейно - битово водоснабдяване;
- посочване на потенциални източници на вредности на оценяваната територия и граничещите с нея.
3. Оригинален документ за платена такса: 255,65 € (считано от 01.01.2026 г.), съгласно чл. 1, ал. 5, т. 1 на Тарифата за таксите, на сметката на РИОСВ - гр. Плевен:


ОББ АД - гр. Плевен
IBAN: BG22UBBS80023106158306
BIC: UBBS BGSF

На документа за платена такса, като основание за плащане да се впише и входящия номер на Уведомлението за ИП, под който е заведено в РИОСВ Плевен (вх. № АО-1844/31.03.2026 г.).

Информираме Ви, че на основание чл. 2а, ал. 5, т. 1 от Наредбата за ОВОС, процедурата по ОВОС за горепосоченото ИП се прекратява, когато повече от 12 месеца  възложителят не е изпълнил дадените му от компетентния орган указания по чл. 5, ал. 1 от същата Наредба.

							
С уважение, 

   
гр. Плевен, ул. “Ал. Стамболийски” 1А, 

